Line Barfod (EL), 2007-03-21:
Enhedslisten er jo medforslagsstiller, og derfor støtter vi selvfølgelig forslaget.
Jeg skal lige først sige, at nogen undervejs i debatten har sagt, at Enhedslisten ikke står bag den handlingsplan mod menneskehandel, som alle andre partier i Folketinget står bag.
Det er jo, fordi alle andre partier i Folketinget synes, at menneskehandel skal bekæmpes ved hjælp af penge, der indbetales fra kontanthjælpsmodtagere, pensionister, førtidspensionister osv.
I Enhedslisten mener vi altså, at den slags sociale opgaver skal løses ved, at vi betaler over skatterne, og at man lader de rigeste betale mest, i stedet for at man tager pengene fra dem, der har mindst.
Det, der så har glædet mig under debatten i dag, er, at alle bortset fra socialministeren meget klart sagde, at det er en fælles intention, at vi skal bekæmpe prostitution.
Jeg synes, det er meget vigtigt at holde fast i, at selv om prostitution ikke er ulovligt, så er det alligevel noget, som de fleste af os er enige om vi skal gøre hvad vi kan for at nedbringe så meget som muligt, nøjagtig ligesom det jo heller ikke er ulovligt at være hjemløs, men derfor gør vi alligevel, hvad vi kan, for at nedbringe antallet af hjemløse.
Der er, som andre har været inde på, hele spørgsmålet om forebyggelse.
Det handler efter vores opfattelse i høj grad om at få nogle bedre sociale vilkår.
Utrolig mange af de mennesker, der er i prostitution, fortæller, at det i høj grad er ud fra, at de har behov for nogle flere penge, og at når de så bliver i det, er det i høj grad også, fordi de har gæld og mange andre ting og har svært ved at se en vej ud af det.
Der er også problemet med, at man ikke i dag kan få frit lejde.
Københavns Kommune har jo spurgt regeringen, om ikke man kunne få lov til at love de mennesker, der kommer og gerne vil ud af prostitution, at de ikke får en politianmeldelse for socialt bedrageri og skattesnyd.
Men det vil regeringen ikke være med til, og det gør det jo noget sværere, når man skal hjælpe folk med at komme ud af prostitution, at de risikerer at få en anmeldelse og komme i fængsel, hvis de fortæller, at de har været i prostitution og samtidig har modtaget sociale ydelser og ikke fået betalt skat.
Derudover er der hele forebyggelsesindsatsen, der handler om undervisning, dels i folkeskolen og dels i høj grad i ungdomsuddannelserne og ungdomsklubber osv., i det ungdomsmiljø, hvor det er vigtigt at få påvirket den holdning, som nogle af kundeundersøgelserne har vist der er, om, at en del unge mænd synes, det er helt naturligt, at man skal have prøvet at være hos en prostitueret.
Den holdning skulle vi gerne have gjort op med.
Så er der også hele spørgsmålet om dem, der så alligevel vælger at være kunder og købe sexydelser hos andre.
Jeg mener også, det er meget vigtigt, at vi gør langt mere for at få dem til at forstå, hvad det egentlig er, de gør, når de køber sexydelser hos andre mennesker, og hvad der sker med de mennesker.
Det er jo så et led blandt mange andre.
Vi har foreslået her sammen med SF, at man sætter nogle advarselsannoncer på.
Vi tror ikke, at det alene løser problemet, ligesom de advarselsmærker, der er på tobakpakkerne, jo heller ikke alene løser problemet med at få folk til at holde op med at ryge.
Men det kan være et skridt blandt mange andre.
Jeg synes da også, det kunne være rigtig godt, hvis regeringen ville lave en stor oplysningskampagne, hvor de gjorde opmærksom på det, som justitsministeren har svaret os, at hvis man er kunde hos et menneske, der er tvunget til at have sex med en, så er det voldtægt, og så er det offer for menneskehandel nøjagtig lige så beskyttet mod voldtægt som alle andre kvinder.
Det synes jeg da kunne være rigtig godt hvis man ville lave en oplysningskampagne om, så de, der kunne finde på at være kunder, var klar over, at de altså risikerede at gøre sig skyldige i voldtægt, for det tror jeg faktisk ville få en del til at tænke sig om en gang mere.
Så har nogle ordførere afvist det her forlag med henvisning til, at de tror på, at medierne vil gøre noget selv.
Det har medierne haft rigtig mange år til.
Jeg har ikke set et eneste tiltag til, at medierne gør noget som helst i den retning.
Hvor tit hører vi om, at politiet har taget fat og har prøvet at straffe mediet for at bringe sådanne annoncer?
Jeg har i hvert fald aldrig hørt om det.
Derfor synes jeg, det er fint, hvis vi kan lande der, hvor vi, som Socialdemokraternes ordfører var inde på, laver en undersøgelse af, hvad konsekvenserne vil være af helt at forbyde annoncerne.
Samtidig kan vi jo så også under udvalgsarbejdet få stillet nogle spørgsmål både til socialministeren og justitsministeren om, hvad man egentlig gør mod de annoncer fra Fagbladet og fra flere andre, hvor det gang på gang påvises, at det altså er tydeligt, at der er tale om annoncer for mindreårige eller for handlede kvinder.
Vi håber, at det her kan bruges som endnu et led i en fælles indsats for at bekæmpe prostitution, og i hvert fald at vi under udvalgsarbejdet kan komme et stykke videre.